**Slovensko ako nepotopiteľná lietadlová loď.**

Médiami prebehla správa o pripravovanej Dohode o spolupráci v oblasti obrany medzi SR a USA. Táto zmluva je stokrát horšia ako Covid. Táto zmluva zabezpečuje príslušníkom americkej armády na území SR beztrestnosť a nekontrolovateľnosť. Americká armáda a jej príslušníci sa po našom území budú môcť pohybovať bez akejkoľvek kontroly: Colnej, diplomatickej, policajnej, či vojenskej. Príslušníci americkej armády budú mimo dosahu slovenskej jurisdikcie. Takéto výsady tu nemala ani stredoveká šľachta. Je neuveriteľné, akej otrockej podlízavosti sú Korčok a Naď schopní, keď s týmto textom súhlasili. Načo USA Slovensko potrebujú? Kľúčovú strategickú úlohu v americkej armáde hrajú lietadlové lode. Používajú ich na vojenské intervencie zásadne útočného charakteru prakticky po celej zemeguli, s výnimkou euroázijského kontinentu. Ten je príliš rozsiahly na vojenské aktivity použitím lietadlových lodí. Centrálna poloha Slovenska doslova v srdci Európy s dvoma vojenskými letiskami je preto pre nich kľúčová: Urobia si zo Slovenska nepotopiteľnú lietadlovú loď v strede Európy, prakticky na ukrajinských hraniciach. Lietadlá, vzlietajúce zo slovenských letísk budú schopné kontrolovať celú Európu od severu po juh: Od Škandinávie po stredomorie, celú Ukrajinu a významnú časť európskej časti Ruska. Zmysel a poslanie týchto letísk nebude obrana Slovenska, alebo USA, bude to vojenský útok v prípade, ak sa tak velenie armády USA rozhodne - tak ako je to pri všetkých lietadlových lodiach. Určite to nebudú s nikým zo Slovenska konzultovať. Američanov to pritom vyjde smiešne lacno: Vraj do letísk na Sliači a v kuchyni zainvestujú 100 miliónov dolárov. Na prvý pohľad sa to zdá veľká suma peňazí. Na internete som si ale našiel, že postavenie poslednej americkej lietadlovej lode Gerald R. Ford, z roku 2020, stálo 15 miliárd dolárov! 100 miliónov z tejto sumy predstavuje: 0,66%. Pritom na Slovenskej lietadlovej lodi budú mať dve vzletové a pristávacie dráhy, čo nemá ani jedna lietadlová loď. Naď s Korčokom ich ponúkajú prakticky zadarmo. Nie nehovorím, že mali vylicitovať vyššiu sumu, tá smiešna suma len dokresľuje ich otrockosť. Podstatné je to, že tak, ako sú lietadlové lode strategickými cieľmi pre protivníka, takým sa stane aj Slovensko. Pán Korčok a pán Naď, toto je pre dobro občanov Slovenskej republiky?

Dr. Štefan Paulov